Trésmiðjan Meiður var valin handverksmaður ársins á Handverkshátíðinni í Hrafnagili í sumar . Að baki framleiðslunni standa þau , Guðrún Hrund Sigurðardóttir hönnuður og Hörður Harðarson húsasmiður . Nafnbótina hlutu þau fyrir framúrskarandi glæsilega gripi úr tré . Í jólablaði Vikunnar er að finna viðtal við Guðrúnu og Hörð . „ Við erum með vélar , ekki stórar sem vinna frumvinnuna en svo er þetta að lokum pússað í höndunum , “ segir Guðrún . Sjálf getur Guðrún ekki gefið sig fullkomlega í þetta því hún berst við krabbamein í lífhimnu . Meinið er ólæknandi en hún er svo heppin að svara lyfjameðferð vel og sjúkdómnum er haldið niðri . Meðal annars af þessari ástæðu ákvað Meiður að styrkja Bleiku slaufuna í ár og láta hluta af söluandvirðinu í október ganga til Krabbameinsfélagsins . Vörur þeirra eru til sölu í Gallery Grásteini við Skólavörðustíg . Mynd / Hallur Karlsson Gallery Grásteinn opnaði í vor en þetta gamla steinhús á Skólavörðustígnum er einstaklega falleg umgjörð um handverkið . „ Það sem er svo gaman við þetta að maður er að skapa verðmæti , “ segir Guðrún . „ Maður vinnur við eitthvað einn dag og eftir stendur gripur sem jafnvel á eftir að ganga í erfðir milli kynslóða . “ Lestu viðtalið við Guðrúnu og Hörð í heild sinni og sjáðu fleiri myndir í jólablaði Vikunnar .